
1. Situaţia din Orientul Mijlociu

 

La 18 mai a.c., liderul palestinian, Yasser Arafat, a calificat operaţiunea israeliană din Rafah, în sudul Fâşiei Gaza, drept un masacru de proporţii şi a cerut intervenţia comunităţii internaţionale. "Ceea ce se întâmplă la Rafah este un masacru planificat de proporţii ", a subliniat el, la finalul unei reuniuni la Ramallah cu diplomaţi străini acreditaţi pe lângă Autoritatea Palestiniană. "Crimele, distrugerea caselor şi transferul popuaţiei nu pot fi tolerate nici de palestinieni şi nici de comunitatea internaţională. Am transmis mesaje tuturor ţărilor şi, în acelaşi timp, blocul arab din cadrul ONU a cerut o reuniune urgentă a Consiliului de Securitate, pentru a se face faţă acestei situaţii grave", a afirmat Yasser Arafat.

La rândul său, preşedintele american, George W. Bush, a declarat, într-un discurs susţinut la Washington, că escaladarea violenţei în Fâşia Gaza este îngrijorătoare. George W. Bush a reamintit angajamentul său în favoarea creării unui stat palestinian independent, dar a declarat că acest obiectiv nu va fi atins decât dacă părţile implicate renunţă la violenţă şi respectă democraţia. "Toate părţile trebuie să renunţe la violenţă şi să denunţe terorismul. Statele Unite sunt ferm angajate în favoarea securităţii Israelului ca stat evreu. Israelul este o ţară democratică şi un prieten şi are tot dreptul de a se apăra împotriva terorismului. Pentru binele păcii, SUA sunt decise să-i ajute pe palestinieni să-şi creeze propriul stat", a subliniat preşedintele american. El a adăugat însă că autorităţile israeliene au nevoie de un partener flexibil în cadrul negocierilor şi că "palestinienii merită lideri democratici". 

Israelul nu a stabilit o limită de timp pentru operaţiunea din Rafah, a anunţat ministrul apărării, Shaul Mofaz. "Nu s-a stabilit o limită de timp pentru operaţiune, aceasta urmând să dureze atât cât va fi necesar. Continuarea operaţiunii va depinde de evaluarea rezultatelor de pe teren", a adăugat ministrul israelian. El a asigurat că operaţiunea "nu vizează demolarea caselor", ci "combaterea contrabandei cu arme, efectuată prin tunelurile care traversează frontiera adiacentă cu Egiptul". 

*

După ce forţele israeliene au iniţiat, în Fâşia Gaza, una dintre cele mai ample operaţiuni din ultimii ani, gruparea integristă Hamas a ameninţat că va continua lupta din alte zone ale teritoriilor palestiniene. "Ariel Sharon trebuie să înţeleagă că Hamas îşi va extinde lupta în alte părţi ale teritoriilor palestiniene, de pildă în Cisiordania", a declarat Osama Hamdan, Înaltul Reprezentant al Hamas la Beirut. "Chiar dacă preşedintele Autorităţii Naţionale Palestiniene (ANP), Yasser Arafat, este expulzat din Fâşia Gaza, acest lucru nu va schimba cu nimic planurile Hamas, decisă să extindă lupta de rezistenţă", a afirmat el.

Dată fiind situaţia politică actuală şi intransigenţa guvernului israelian condus de premierul Ariel Sharon, Osama Hamdan s-a declarat neîncrezător în viitorul relaţtiilor israeliano-palestiniene. Mai mult decât atât, "SUA nu fac nimic pentru a rezolva problemele cu care se confruntă regiunea", a mai adăugat reprezentantul Hamas. De aceea, în viitor nu se întrevede nici o soluţionare politică a actualei situaţii. "Deşi Hamas susţine că nu va recunoaşte niciodată statul evreu, totuşi, principial, ar accepta un armistiţiu prelungit, care ar putea să dureze şi 25 de ani, dacă este nevoie", a afirmat liderul Hamas. "Poziţia noastră este clară. Vrem un stat palestinian, iar evreii sunt bineveniţi să trăiască în pace cu noi. Cu toate acestea, nu vom accepta niciodată statul evreu. Faptul că SUA cred că pot rezolva totul apelând la forţa militară nu va ajuta situaţia din Orientul Mijlociu", a mai afirmat Osama Hamdan.

În ultimele săptămâni, Mişcarea islamică de rezistenţă Hamas a fost ţinta unor atacuri susţinute din partea forţelor israeliene. Elicopterele israeliene au lansat atacuri precise şi au reuşit să ucidă doi lideri ai mişcării: liderul spiritual, şeicul Ahmed Yassin, şi liderul politic, Abdel Aziz Rantissi. De asemenea, au fost vizate imobilele folosite de grupările palestiniene de rezistenţă.

Întrebat de reprezentanţii mass-media de ce Hamas nu s-a răzbunat încă pentru uciderea celor mai importanţi lideri ai organizaţiei, Osama Hamdan a răspuns că "trebuie aşteptat, pentru că răzbunarea Hamas va veni. În mod obişnuit, acest gen de lucruri sunt uneori amânate în mişcarea noastră. Dar va veni", a declarat el. Reprezentantul Hamas a mai afirmat că obiectivul armatei israeliene este să-i ţină sub control pe palestinieni şi să-i încercuiască în Fâşia Gaza. Premierul A. Sharon urmăreşte să-l forţeze pe Yasser Arafat să-şi părăsească actualul sediu din Ramallah (Cisiordania) şi să-l transfere în Gaza. Intenţia premierului israelian este ca, o dată adus în Gaza, Y. Arafat să înceapă încet să preia conducerea Fâşiei, aflată acum practic sub tutela Hamas. Osama Hamdan crede că o asemenea mutare va conduce la declanşarea unui război civil între Hamas şi Yasser Arafat şi ANP. Palestinienii vor fi aşadar ocupaţi să se ucidă între ei şi vor uita de israelieni. Contrar planurilor premierului A. Sharon, reprezentanţii Hamas au declarat că ar saluta venirea lui Yasser Arafat în Fâşia Gaza, de la care se aşteaptă să pună în ordine toate aspectele legate de viaţa socială şi civilă, lăsând chestiunea rezistenţei în seama Hamas.

Gruparea Fatah, principala mişcare de rezistenţă aflată sub tutela Organizaţiei pentru Eliberarea Palestinei (OEP), "nu mai este ce era", a apreciat Osama Hamdan. Popularitatea Hamas este în continuă creştere, mai ales în Fâşia Gaza, de cele mai multe ori în detrimentul Fatah. Principala explicaţie a succesului de care se bucură Hamas ţine de modul în care reuşeşte să-şi colecteze şi să-şi gestioneze fondurile. Anual, Hamas reuşeşte să obţină milioane de dolari, în pofida eforturilor Israelului şi ale SUA de a le închide conturile bancare şi de a lichida rutele financiare prin care le parvin banii. În plus, spre deosebire de ANP, care este departe de a fi generoasă cu fondurile, Hamas compensează substanţial familiile palestinienilor ucişi sau mutilaţi în Intifada, dar şi ale celor care se revoltă.

Hamas a susţinut că Emiratele Arabe Unite au donat ANP 18 milioane de dolari pentru a ajuta la reconstrucţia taberei de refugiaţi de la Jenin, puternic afectată de raidul israelian de acum doi ani. "Hamas nu a fost prea afectată de controalele financiare impuse de Administraţia americană în contextul războiului antiterorist", a mai declarat Osama Hamdan.

Despre cel mai recent atac israelian din Gaza, reprezentantul Hamas a apreciat că a fost menit să le nege palestinienilor sentimentul victoriei după retragerea israeliană din Gaza, conform planului premierului A. Sharon. "Acesta vrea ca retragerea din Gaza să fie cât mai dureroasă, contrar celei din Liban", a mai comentat el. După retragerea militară israeliană din sudul Libanului, ca urmare a presiunii continue a grupării şiite pro-palestiniene Hezbollah, militanţii şiiţi au interpretat retragerea ca fiind o victorie militară şi politică. Israelul doreşte să nu mai repete lecţia libaneză. De aceea, palestinienilor nu le mai rămâne decât o alternativă: "fie luptă, fie vor fi zdrobiţi", a avertizat Osama Hamdan. 

 

2. Situaţia din Irak

 

Casa Albă a realizat un plan prin care se permite forţelor irakiene de securitate să refuze participarea la operaţiuni militare coordonate de trupele SUA, după 30 iunie. Unii dintre responsabilii administraţiei consideră că un astfel de aranjament va contribui la obţinerea sprijinului Consiliului de Securitate ONU faţă de o rezoluţie care să confere legitimitate guvernului care va fi instituit în Irak, la 30 iunie. 

În pofida violenţelor şi incertitudinii din Irak, Franţa, Germania, Rusia şi alte state membre ale Consiliului de Securitate au stabilit, în mod neoficial, că orice rezoluţie emisă de Naţiunile Unite trebuie să arate clar că transferul de suveranitate este real. Oficialii americani au menţionat că forţele irakiene au dreptul să nu ia parte la misiuni de tipul recentelor atacuri americane de la Fallujah, Najaf şi din alte oraşe. "Presupunem că nimeni nu-şi subminează propria autoritate de comandă prin participarea la forţa multinaţională staţionată în ţara lor", a subliniat un responsabil american. 

Richard Armitage, important oficial al Departamentului de Stat, a subliniat că trupelor irakiene trebuie să li se permită să refuze participarea la acţiunile militare ale coaliţiei. Un oficial francez a apreciat că declaraţiile lui R. Armitage reprezintă un semnal pozitiv, însă a precizat că limitele autorităţii guvernului irakian trebuie specificate într-o eventuală rezoluţie, deoarece nu poate fi adoptat un limbaj vag atunci când este vorba de coordonare şi consultări. Germania şi Franţa s-au pronunţat în favoarea adoptării unei rezoluţii ONU care să acorde guvernului irakian, care va fi ales în 2005, autoritatea de a fixa un calendar pentru retragerea trupelor americane şi ale celorlalte forţe străine din Irak.

În aceeaşi ordine de idei, Statele Unite vor ca toate forţele militare - străine sau irakiene - prezente în Irak după transferul de suveranitate de la 30 iunie să se afle în subordinea unui comandament unificat, a anunţat Departamentul de Stat. "Pentru perioada care va urma transferului de suveranitate, examinăm mecanismele necesare pentru un comandament unificat, care să permită tuturor forţelor, inclusiv celor irakiene, să opereze în mod coerent şi coordonat", a declarat Adam Ereli, purtător de cuvânt al Departamentului de Stat. 

El a explicat că "forţele irakiene vor fi în subordinea Ministerului irakian al Apărării, în timp ce militarii străini vor continua să primească ordine din partea statelor cărora le aparţin, iar comandamentul unificat le va coordona activitatea". "În Kosovo, în Bosnia şi în alte deplasări internaţionale care au implicat trupe de coaliţie din mai multe state, veţi constata că ţările îşi comandă propriile forţe, însă, din motive operaţionale, acceptă şi existenţa unui comandament unificat", a precizat A. Ereli, pentru a arăta că această formulă a dat deja rezultate. Adam Ereli şi-a exprimat speranţa că sugestia americană ar putea fi bine primită de Italia, care participă cu 3.000 de militari la actuala coaliţie din Irak. 

Preşedintele american, George W. Bush, a discutat cu noul lider al Consiliului irakian de guvernare de tranziţie, Ghazi Ajil al-Yauar, pe care l-a informat că Statele Unite vor transfera suveranitatea irakienilor la 30 iunie, a informat Casa Albă. George W. Bush i-a dat asigurări acestuia că "Statele Unite sunt decise să realizeze transferul de suveranitate prevăzut şi misiunea de a instaura un Irak liber şi paşnic", a precizat purtătorul de cuvânt al Casei Albe, S. McClellan. Ghazi Ajil al-Yauar şi-a exprimat satisfacţia pentru ajutorul furnizat de Statele Unite şi partenerii săi din coaliţie şi a subliniat că Irakul vrea o relaţie de prietenie strategică cu administraţia americană.

*

Emisarul ONU Lakhdar Brahimi ar putea prezenta lista cu personalităţile care vor face parte din guvernul irakian interimar în viitorul apropiat, a declarat secretarul de stat american, Colin Powell. "Sper că într-o săptămână sau două, ambasadorul L. Brahimi va prezenta o listă de persoane pentru acest guvern care va fi instaurat la 30 iunie", a precizat el. 

La rândul său, şeful Statului Major Interarme american, generalul Richard Myers, a precizat că există semne încurajatoare că irakienii sunt pregătiţi să se guverneze singuri. Totuşi, el a afirmat că insecuritatea va rămâne o problemă serioasă şi după 30 iunie. "Există semnale pozitive că irakienii sunt pregătiţi să îşi asume responsabilitatea viitorului lor", a declarat el, în faţa Comisiei forţelor armate din Camera Reprezentanţilor. Întrebat despre o eventuală retragere militară americană, el a afirmat că trupele vor rămâne în Irak după 30 iunie. "Avem autoritatea de a rămâne în Irak, conform unei rezoluţii ONU", a declarat Richard Myers. "În plus, irakienii nu ne-au cerut să ne retragem în perioada de tranziţie", a adăugat el.

*

Preşedintele american, George W. Bush, a prezentat, la 24 mai a.c., calendarul politic al Irakului după data de 30 iunie la care va avea loc transferul de putere în această ţară. "Guvernul interimar va fi asistat de un Consiliu naţional, care va fi ales în luna iulie de personalităţi reprezentând comunităţile etnice ale ţării. Guvernul interimar irakian va avea suveranitate deplină până la organizarea alegerilor generale, cel mai târziu în ianuarie 2005. Cu ocazia alegerilor, irakienii vor desemna o Adunare Naţională Provizorie, primul organism de guvernare din istoria Irakului care va fi reprezentantiv şi ales în mod liber. Această adunare va alege un guvern de tranziţie, care va dispune de puteri executive. Adunarea Naţională Provizorie va elabora o nouă Constituţie, care va fi votată de poporul irakian în toamna anului 2005. Potrivit noii Legi fundamentale, până la sfârşitul anului viitor Irakul va avea un guvern permanent", a declarat preşedintele american.

3. Dezbateri europene ministeriale pe tema Constituţiei UE

 

Preşedinţia irlandeză a Uniunii Europene a decis să convoace, la 24 mai, o nouă reuniune a miniştrilor de externe, pentru dezbaterea proiectului Constituţiei europene. "Sunt mulţumit să constat că facem progrese şi că vom dezbate proiectul mai rapid", a declarat şeful diplomaţiei irlandeze, Brian Cowen. "Am încredere că ne vom îndeplini misiunea de soluţionare a divergenţelor, în vederea încheierii unui acord final al şefilor de stat şi guvern, cu ocazia summit-ului din perioada 17-18 iunie, de la Bruxelles", a adăugat el. 

La rândul său, purtătorul de cuvânt al premierului britanic, Tony Blair, a declarat că Marea Britanie nu a stabilit noi limite de negociere în cazul Constituţiei europene. "Nu am stabilit noi limite de negociere pe tema Constituţiei europene. Poziţia noastră nu a devenit mai dură, dar dorim să fie clar reflectată în proiectul Constituţiei", a precizat oficialul britanic. La 17 mai a.c., la Bruxelles, în timpul unei reuniuni a miniştrilor de externe din Uniunea Europeană pe tema Constituţiei, şeful diplomaţiei germane, Joschka Fischer, a acuzat Marea Britanie că doreşte să obţină concesii din partea partenerilor europeni. "Noi dorim doar un amendament tehnic care să ne ofere garanţia legală de care avem nevoie", a precizat purtătorul de cuvânt al premierului britanic, referindu-se la ultimele solicitări prezentate de britanici. Marea Britanie se teme că introducerea Cartei Drepturilor Omului în Constituţia europeană va avea consecinţe în ceea ce priveşte limitarea prerogativelor Parlamentului. "Dorim să fim siguri că această Cartă nu va priva Parlamentul britanic de dreptul fundamental de a vota legi în anumite domenii", a explicat ministrul britanic de externe, Jack Straw. "În materie de drept la grevă de exemplu, am insistat ca noile reglementări să ţină cont atât de legile europene, cât şi de practicile naţionale", a subliniat J. Straw. El a declarat că este mândru "să lupte pentru Marea Britanie" în cadrul negocierilor asupra Constituţiei europene, după ce a fost acuzat că foloseşte tactici prin care încearcă să obţină concesii suplimentare pentru ţara sa. 

Conservatorul Richard Spring a declarat că atât premierul britanic, cât şi Comisia Europeană au menţionat că Tratatul constituţional nu este necesar pentru extinderea UE. "Adevărata probelmă este că Europa şi cetăţenii din Europa s-au înstrăinat unii de alţii. Avem o Constituţie care centralizează UE (...). Ea nu redă populaţiei controlul", a afirmat el.

Miniştrii de externe din Uniunea Europeană au participat la 24 mai a.c. la o reuniune considerată crucială pentru deblocarea negocierilor privind Constituţia UE, aceasta fiind ultima reuniune programată înainte de Consiliul European din 17 şi 18 iunie, când se speră ca şefii de stat şi de guvern să aprobe textul final. Principalele obstacole sunt ponderea fiecărei ţări în instituţiile comunitare (Consiliu, Comisie şi Parlament) şi stabilirea politicilor a căror aprobare are nevoie de o majoritate calificată de voturi sau de unanimitate. 

Preşedinţia irlandeză a UE a dat recent publicităţii un document în care, deşi respinge ideea de a face propuneri care să faciliteze consensul, aşa cum i-au cerut unele delegaţii, premierul Bertie Ahern oferă ceea ce el numeşte comentarii. Potrivit premierului irlandez, sistemul de adoptare a deciziilor comunitare prin dublă majoritate - de state (50%) şi de populaţie (60%) - are cei mai mulţi adepţi. Printre cei care se opun acestui sistem se numără Spania, care înclină pentru praguri de 50% şi, respectiv, 66%. În acest document, preşedinţia UE recunoaşte pentru prima dată că s-ar putea face unele ajustări care să favorizeze Spania. 

În ceea ce priveşte Parlamentul European - instituţie în care Spania a pierdut 14 deputaţi (de la 64, la 50) în cadrul negocierilor privind Tratatul de la Nisa, în schimbul unei ponderi mai mari în Consiliul UE -, documentul menţionează că ţările cu o populaţie mai puţin numeroasă trebuie să dispună de un minimum de locuri, dar nu răspunde dorinţei Spaniei de a le recupera pe cele pierdute. 

Comisia Europeană ar urma să cuprindă câte un reprezentant din fiecare ţară până în 2014, iar după această dată numărul membrilor s-ar putea reduce la 15 sau 18, pentru o funcţionare mai eficientă. 

Referitor la adoptarea politicilor prin majoritate calificată sau prin unanimitate, Marea Britanie doreşte să se menţină dreptul de veto pentru deciziile în materie de fiscalitate, securitate socială şi reforma sistemului de contribuţii la Uniunea Europeană.

 

4. Lucrările summit-ului arab

 

Doisprezece şefi de stat, preşedintele guvernului de tranziţie somalez şi alte nouă delegaţii arabe au participat, în perioada 22-23 mai a.c., la Tunis, la un summit axat pe reformele din Orientul Mijlociu. La lucrările summit-ului au fost prezenţi, pe lângă preşedintele tunisian, Zine El Abidine ben Ali, Hosni Mubarak (Egipt), Hamad ben Khalifa al-Thani (Qatar), Emile Lahud (Liban), Mouawiya Ould Taya (Mauritania), Bashar al-Assad (Siria), Ismail Omar Guelleh (Djibouti), Abdallah al II-lea (Iordania), Abdel Aziz Bouteflika (Algeria), Mohamad al VI-lea (Maroc), M. Kadhafi (Libia), A. Assoumani (Comore) şi preşedintele guvernului de tranziţie din Somalia, Abelkassim Salat Hassan. O primă convocare a summit-ului, programată pentru luna martie a.c., a fost contramandată de gazde, care şi-au justificat decizia prin faptul că mai multe guverne arabe obstrucţionează reformele, pe care opinia publică internaţională le aşteaptă. Pentru a se elimina orice surpriză, toate documentele principale ale summit-ului au fost aprobate cu anticipaţie la reuniunea miniştrilor de externe ai ţărilor membre, care a avut loc la 21 mai. 

Şedinţa inaugurală a summit-ului a fost marcată prin discursuri ale preşedintelui tunisian, Zine el Abidine ben Ali, secretarului general al Ligii Arabe, Amr Moussa, şi primului ministru al Bahreinului, şeicul Khalifa Ben Salmane al-Khalifa. Liderul libian, Moammar Kadhafi, a părăsit sala înaintea încheierii şedinţei de deschidere. El s-a retras în momentul în care secretarul general al Ligii Arabe, Amr Moussa, se referea, în discursul său, la nişte voci care fac Liga răspunzătoare de toate problemele arabilor, referindu-se la colonelul M. Kadhafi. "Libia este nevoită să boicoteze summit-ul arab, căci nu este de acord cu ordinea de zi", a declarat liderul libian la o conferinţă de presă. El şi-a exprimat speranţa că instituţiile politice ale ţării sale vor aproba retragerea Libiei din Liga Arabă. 

Reuniunea cu uşile închise a şefilor de stat ai ţărilor arabe s-a încheiat după ce Egiptul a făcut o nouă propunere privind reformele din lumea arabă, propunere care va fi dezbătută de miniştrii de externe ai statelor participante la summit, a declarat un oficial arab. Cu această ocazie, reprezentanţii la cel mai înalt nivel al statelor arabe au adoptat o rezoluţie cu privire la sancţiunile impuse de Statele Unite ale Americii împotriva Siriei, rezoluţie care a fost adăugată la declaraţia finală a summit-ului. 

Prin această rezoluţie este exprimată "susţinerea arabilor pentru Siria, care trebuie să înfrunte sancţiunile americane, precum şi necesitatea ca logica dialogului şi înţelegerea reciprocă să predomine pentru a rezolva divergenţele care apar între diferitele state", a susţinut oficialul arab. "Acest text propus de Siria a fost adoptat fără nici un fel de modificări", a mai precizat acesta.

Printre altele, la acest summit a fost adoptată şi o rezoluţie independentă de comunicatul final, asupra operaţiunilor armatei israeliene de la Rafah, care "exprimă susţinerea ţărilor arabe pentru rezoluţia Consiliului de Securitate al Organizaţiei Naţiunilor Unite, acuză Israelul pentru moartea palestinienilor şi solicită comunităţii internaţionale să se pronunţe în acord cu acest document". 

Liderii arabi s-au angajat să lanseze reformele necesare pentru a progresa pe calea unui bune guvernări în statelor lor şi au condamnat atentatele care vizează civilii israelieni. Un document adoptat la fianalul reuniunii de la Tunis face apel la aprofundarea bazelor democraţiei, respectării drepturilor omului, libertăţii de exprimare, independenţei justiţiei şi promovării rolului femeilor în viaţa publică. 

Într-o altă rezoluţie, se face referire la conflictul israeliano-palestinian, participanţii la summit condamnând atacurile care vizează ''civilii, fără distincţie''. Rezoluţia mai cuprinde o condamnare a operaţiunilor militare israeliene împotriva civililor şi a liderilor palestinieni. 

În ceea ce priveşte situaţia din Irak, participanţii la summit şi-au reafirmat ataşamentul faţă de pace şi au făcut apel la Consiliul de Securitate al Naţiunilor Unite să ia măsurile necesare pentru a pune capăt ocupaţiei din această ţară cât mai curând posibil. Însă, secretarul general al Ligii Arabe, Amr Moussa a declarat că retragerea trupelor de ocupaţie trebuie să ţină cont de situaţia de pe teren. Participanţii la summit au denunţat ''crimele comise de forţele de ocupaţie împotriva prizonierilor de la închisoarea de la Abu Ghraib'' şi au cerut ''judecarea autorilor şi a celor responsabili de actele de tortură''. 

 

 

5. Alegerea preşedintelui Germaniei

 

Adunarea federală din Germania s-a reunit, la 23 mai a.c., pentru a-l alege pe succesorul actualului preşedinte german Johannes Rau. Adunarea federală, organism special constituit pentru desemnarea preşedintelui, are în total 1.205 de electori (602 deputaţi din partea Bundestag-ului şi 603 delegaţi ai landurilor, aleşi de parlamentele regionale). Întrucât Uniunea Creştin-Democrată şi Uniunea Creştin-Socială (CDU/CSU) dispun, împreună cu Partidul Liber-Democrat (FDP), de 19 mandate în plus faţă de majoritatea absolută necesară de 603 locuri, era aşteaptată desemnarea în funcţia supremă în stat a candidatului creştin-democrat, Horst Koehler. Partidul Social-Democrat (SPD) al cancelarului Gerhard Schroeder conta pe 459 de delegaţi, iar Partidul Verzilor, partener în coaliţia guvernamentală, pe 90 de electori. Candidatul lor comun a fost doamna Gesine Schwan, profesor universitar, provenită din fosta Republică Democrată Germană. 

Câştigător al scrutinului a fost Horst Koehler, candidatul comun al creştin-democraţilor, creştin-socialilor şi liber-democraţilor, acesta succedându-i la preşedinţia Germaniei social-democratului Johannes Rau, care a renunţat la candidatura sa pentru un nou mandat în fruntea ţării. Horst Koehler a fost votat de 604 dintre cei 1.204 de membri ai Adunării federale, devenind astfel cel de-al nouălea preşedinte al Germanei de la sfârştiul celui de-al doilea război mondial. Adversarul său, doamna Gesine Schwan, candidat din partea Partidului Social-Democrat condus de cancelarul Gerhard Schroeder şi al Partidului Verzilor, partener în coaliţia guvernamentală, a obţinut 589 de voturi.

În prima sa alocuţiune, rostită după alegerea ca preşedinte, Horst Koehler s-a pronunţat în favoarea unei politici sociale şi demografice menite să ducă la creşterea ratei natalităţii în Germania. Totodată, ca economist de formaţie, Horst Koehler şi-a exprimat îngrijorarea pentru starea economiei, apreciind că Germania trebuie să depăşească teama şi să joace rolul-pilot în materie de inovaţie. El a opinat, de asemenea, că ţara sa trebuie să-şi asume responsabilităţile pentru ca mondializarea să se facă în beneficiul săracilor lumii. 

Recent, cotidianul "Bild" a publicat un articol cu titlul "Cine e Horst?". "Este o persoană puţin cunoscută în Germania, dar el va deveni primul om în stat", aprecia "Bild". "Un domn al cifrelor", consemna săptămânalul "Der Spiegel". Timp de patru ani, el a condus FMI. Un post prestigios pentru acest economist de formaţie, în care şi-a câştigat reputaţia mai ales prin modul în care a gestionat criza financiară din Argentina. "Acest bărbat de 61 de ani nu ezită însă să critice SUA pentru amploarea deficitelor sale comerciale - notează mass-media germane - El cere, de asemenea, ţărilor bogate să-şi deschidă pieţele pentru a permite şi ţărilor sărace să-şi exporte produsele". 

Înainte de a lucra la FMI, Horst Koehler s-a aflat în fruntea Băncii pentru Reconstrucţie şi Dezvoltare în Europa (BERD), fiind desemnat preşedinte în iulie 1998. Horst Koehler este un apropiat al fostului cancelar creştin-democrat Helmut Kohl, chiar dacă nu aderă decât în 1981 la Uniunea Creştin-Democrată. În 1990, Helmut Kohl îi oferă un post în guvernul său, în locul secretarului de stat al finanţelor, Hans Tietmeyer, numit în fruntea Băncii Centrale Germane. H. Koehler devine astfel omul-cheie în unificarea monetară intergermană, la 1 iulie 1990, când Germania de est adoptă marca vestică. 

A jucat un rol important în negocierile privind aspectul financiar al retragerii trupelor sovietice din Germania de est şi s-a impus în cadrul summit-urilor economice internaţionale. A pregătit introducerea mondei euro într-o ţară care vedea cu ochi răi dispariţia mărcii germane şi a participat la elaborarea Pactului de stabilitate şi de creştere europeană. 

 

6. Analize economice după extinderea Uniunii Europene

 

Potrivit unui studiu realizat de ABN Amro Holding NV din Londra, în colaborare cu Banca Mondială, dat publicităţii la 12 mai a.c., trecerea la moneda euro a celor zece state din Europa Centrală şi de Est care au aderat la 1 mai la Uniunea Europeană se va face în două etape: în 2007, ţările mai mici din acest grup, şi abia către sfârşitul acestui deceniu, ţările cele mai mari: Polonia, Republica Cehă şi Ungaria.

Estonia, Lituania, Slovenia, Cipru şi Letonia au anunţat deja că până la sfârşitul anului în curs vor trece la aplicarea aşa-numitului mecanism al ratei de schimb ERM-II, pentru a putea implementa efectiv moneda unică la sfârşitul anului 2006. Polonia, Republica Cehă şi Ungaria nu vor fi însă pregătite să facă acest pas mai devreme de sfârşitul acestui deceniu, apreciază autorii studiului.

S-ar putea ca între cele două valuri de trecere la moneda unică europeană să fie o diferenţă de trei ani, apreciază Zsolt Papp, de la ABN Amro Holding NV, specialist în strategia de piaţă a economiilor în tranziţie. Odată ce aderarea lor la Uniunea Europeană este de acum un obiectiv îndeplinit, cele zece noi state membre încep pregătirea pentru adoptarea monedei unice europene. Pentru aceasta, ele trebuie să prezinte mai întâi un aşa-numit raport de convergenţă, în care să scoată în evidenţă modul în care se pregătesc pentru trecerea la euro.

Pentru a fi considerate pregătite să înlocuiască monedele lor naţionale cu euro, noile state membre trebuie să reducă nivelul deficitului lor bugetar sub 3% din PIB, să menţină nivelul datoriilor bugetare sub 60% din PIB, iar inflaţia să fie cu cel mult 1,5% mai mare decât media ţărilor din zona euro care înregistrează cele mai mici valori ale ratei inflaţiei. Aceasta ar însemna o inflaţie de 2,1%. De asemenea, pentru a putea adopta euro, aceste ţări trebuie mai întâi să aplice timp de cel puţin doi ani mecanismul ratei de schimb ERM-II, adevăratul test al stabilităţii monetare. 

Experţii ABN Amro şi ai Bancii Mondiale consideră că trecerea celor zece noi state membre UE la euro trebuie să se facă în două etape deoarece guvernele din Polonia, Republica Cehă, Ungaria şi Slovacia depun încă eforturi pentru a diminua cheltuielile bugetare, prin reducerea programelor de asistenţă socială şi a personalului angajat în sectorul de stat, fără a pierde totuşi susţinerea populaţiei. Potrivit statisticilor, produsul intern brut al acestor patru ţări - cunoscute şi ca Grupul de la Vişegrad - reprezintă aproape 80% din PIB-ul total al celorlalte şase ţări din Europa Centrală şi de Est care au devenit membre ale Uniunii Europene la 1 mai a.c..

Pe de altă parte, cele cinci ţări care şi-au propus să renunţe la monedele lor naţionale în favoarea euro cel târziu până la sfârşitul anului 2006, în primul val, au o populaţie totală de doar 8,5 milioane de locuitori (un procent mic din populaţia de 450 milioane locuitori a UE cu 25 de state membre). De asemenea, producţia economică totală a acestor cinci ţări echivalează cu doar jumătate din producţia economică a Cehiei, de exemplu. Adoptarea monedei unice europene va contribui însă la o creştere cu până la 20% a produsului intern brut al acestor ţări în următorii ani şi aproape că va dubla volumul schimburilor lor comerciale cu cele 12 ţări care au trecut deja la moneda euro.

Cu toate acestea, potrivit experţilor, este posibil ca instituţiile europene să considere necesară o amânare a aderării noilor state membre UE la zona euro, până când va exista certitudinea că Uniunea Europeană, în noua sa formulă cu 25 de state membre, funcţionează fără probleme, nu doar la nivel instituţional, ci şi din punct de vedere al mijloacelor financiare şi al armonizării fiscalităţii. O serie de experţi în economie, inclusiv profesorul Milton Friedman, laureat al premiului Nobel, consideră că există chiar un risc major de colaps al zonei euro în următorii ani, din cauza decalajelor economice mari care există între noile state membre şi vechile membre UE, dar şi din cauza diversităţii lor culturale şi de limbă.

Construcţia Europei politice necesită creşterea resurselor proprii ale Uniunii Europene, în special prin crearea "primului impozit european", afirmă fostul ministru francez al economiei şi finanţelor, Dominique Strauss-Kahn, într-un raport remis preşedintelui Comisiei Europene, Romano Prodi.

Sub titlul "Construirea Europei politice", documentul prezintă "50 de propuneri pentru Europa de mâine", văzută ca o democraţie europeană. Potrivit fostului ministru francez, "trecerea la Uniunea politică şi dezvoltarea modelului european nu pot fi concepute cu un buget egal cu 1% din PIB-ul european şi plafonat la 1,24%, ca până acum". Ţări cu statut de contribuabil net (Germania, Marea Britanie, Franţa etc.) au cerut îngheţarea cheltuielilor la 1% din PIB-ul comunitar. Deputatul francez propune însă "trecerea la aproximativ 2% din PIB, iar într-o primă etapă la 1,5% sau 1,6%." Această creştere ar urma să fie alimentată de "un impozit european, sub forma unei taxe adiţionale la impozitul pe societăţi, egală cu 0,3% din PIB-ul UE".

Dominique Strauss-Kahn sugerează, de asemenea, limitarea la 20% din total a creditelor destinate politicii agricole comune (PAC). El consideră că 40% din bugetul european ar trebui să fie destinat "investiţiilor de viitor" (cercetare, pregătire universitară, transporturi etc.) şi 40% "transferurilor de solidaritate" pentru asigurarea convergenţei între statele membre, alimentarea unui "fond de sprijinire a restructurărilor", etc. Favorabil proiectului de Constituţie elaborat sub conducerea fostului preşedinte francez Valery Giscard d'Estaing, el estimează că proiectul nu poate constitui decât "punctul de plecare, şi nu punctul de sosire al Europei politice". Fostul ministru consideră, de asemenea, că trebuie pregătit un proces de extindere a UE la întreaga zonă din jurul Mediteranei, inclusiv Turcia, pentru ca Europa să poată avea greutate în comparaţie cu ţări precum SUA, China şi India. Aceasta, afirmă D. Strauss-Kahn, presupune o Uniune organizată în "cercuri concentrice" cu grade de integrare diferenţiate.

Ministrul german al economiei, Wolfgang Clement, a afirmat, în acelaşi context, că este necesară o armonizare rapidă a fiscalităţii, pentru a împiedica exodul masiv al companiilor către estul continentului, avertizând inclusiv cu tăierea ajutoarelor noilor membri ai Uniunii Europene care nu acceptă crearea de coridoare fiscale.

Potrivit experţilor, Germania şi Franţa "au găsit formula fericită pentru a evita exodul companiilor spre noile ţări membre ale UE": în Est trebuie impus companiilor un indice minim comunitar de impozite. Potrivit unor oficiali ai Ministerului german de Externe, cele două guverne au abordat recent această temă în cadrul reuniunii miniştrilor UE de la Paris şi s-au arătat total de acord în acest sens. 

Cancelarul Gerhard Schroeder, autor al ideii, a propus deja acest demers într-o intervenţie susţinută în faţa Bundestag-ului, la 30 aprilie a.c., înainte de extinderea spre Est a UE. "Viitorul naţiunii noastre nu poate fi pus în joc din cauza unei nesfârşite lupte pentru salarii şi impozite scăzute", a spus el. Ministrul german al economiei, Wolfgang Clement, a ameninţat chiar cu o sistare a ajutoarelor UE pentru noii membri comunitari care nu acceptă crearea de coridoare fiscale. "Dacă guvernele din Europa Centrală şi de Est spun că nu pot să accepte armonizarea fiscală, atunci Germania va solicita ca fondurile structurale să rămână la nivelul actual", a declarat W. Clement.

Obiectivul este lupta împotriva "dumping-ului fiscal". Potrivit experţilor, este vorba de un proiect pe termen lung, iar guvernul german ştie că discuţia nu va fi uşoară, "dar noile scăderi ale veniturilor fiscale descoperite de guvernul german în luna aprilie şi momentul de forţă pe care îl trăieşte în prezent axa franco-germană ar putea servi drept pârghie pentru accelerarea procesului". Planul prevede, ca prim pas, o armonizare a bazei de calcul pentru a standardiza exigenţele fiscale. "În prezent, sistemele de calcul sunt atât de diferite între partenerii Uniunii, încât de abia pot fi comparabile, în termeni reali, diferitele tipuri de impozite", a declarat Wolfgang Wawro, expert în problemele Europei de Est al Asociaţiei Germane a Consilierilor Fiscali. "Armonizarea sistemelor de calcul va mobiliza atâta birocraţie încât ar putea dura ani întregi, dar o puternică voinţă politică din partea Germaniei şi Franţei ar putea impune ca schimbările să se facă mai rapid", a precizat el.

În a doua fază, se preconizează stabilirea a două marje concrete de oscilare a taxelor fiscale în care nu ar fi afectate cele maxime şi cele minime. Potrivit lui Ruediger Parsche, de la Institutul IFO din Munchen, cancelarul G. Schroeder şi preşedintele francez, Jacques Chirac, sunt de părere că, "în acest fel, s-ar ajunge la o concurenţă mai loială pe piaţa internă europeană". Germania, cel mai mare contribuabil net al UE, are un aport de peste 20% la bugetul anual de o sută de mii de milioane de euro, cea mai mare parte destinată agriculturii şi fondurilor structurale. "Pentru guvernul german, prioritară este lupta împotriva practicii unor ţări mai sărace care subvenţionează, graţie fondurilor primite de la Uniune, un nivel de impozitare mai scăzut, care atrage iremediabil companiile germane dincolo de teritoriul naţional", a spus el. Impozitul ce trebuie plătit de companii în Germania este, de exemplu, de 38,4%, în condiţiile în care în Letonia, Ungaria şi Polonia oscilează între 15 şi 19%. În Republica Cehă, impozitul de 31% va fi redus, începând cu anul 2006, la 24%, iar în cazul Estoniei, atât societăţile pe acţiuni cât şi cele cu răspundere limitată nu plătesc practic impozite, limitându-se la reinvestirea beneficiilor. Reformele pe care noii membri ai UE le-au întreprins în ultimii ani în sistemele lor fiscale pot fi considerate revoluţionare nu numai prin reducerea dobânzilor, ci şi prin simplificarea sistemelor de impozitare şi prin reducerea birocraţiei.

Pentru companiile europene care îşi caută locaţie pentru fabricile lor este tentant, de exemplu, indicele de impozitare de 19% în vigoare în Slovacia de la începutul anului. Acest fapt a obligat ţări precum Germania, Belgia, Spania şi Austria să se adapteze pentru a evita efectele devastatoare ale relocării, dar aceste schimbări nu par suficiente. Potrivit experţilor, extinderea UE "a făcut să înflorească în noile ţări integrate noi afaceri de consiliere a companiilor multinaţionale" ce vor să se instaleze pe aceste noi pieţe. Renata Blahova, avocat la BMB, un birou din Bratislava specializat în consultanţă pentru companiile străine care vor să se stabilească în Slovacia, a afirmat: "De la începutul anului primim în medie 10-20 de clienţi pe săptămână. Majoritatea sunt firme germane sau austriece, în care ne-am specializat, însă fenomenul cunoaşte o adevărată expansiune".

La Bruxelles, fenomenul este considerat drept o mişcare sănătoasă. Un purtător de cuvânt al comisarului pentru Comerţ Interior, Frits Bolkestein, este de părere că "iniţiativa Franţei şi Germaniei este lipsită de substanţă, pentru că nu vor putea face presiuni asupra altor guverne pentru a creşte impozitele".

